Държавен вестник, бр. 14, 2013 г., стр. 23

БРОЙ  14	
Д Ъ Р Ж А В Е Н  В Е С Т Н И К 	
СТР.  23  
2. Алинея 2 се отменя.
§ 9. В чл. 27 ал. 1 се изменя така:
„(1) Бюлетинът за наложено администра­
тивно наказание по чл. 78а НК се изготвя от 
определения съдебен служител и се подписва 
от председателя на съда или определен от 
него – заместник, председател на съдебния 
състав, който е постановил съдебния акт, 
или съдията-докладчик при разглеждане на 
наказателното дело като първа инстанция, 
съгласно приложение № 5.“ 
§ 10. В чл. 28 се създава ал. 3:
„(3) В азбучния указател се отбелязват 
определените за унищожаване бюлетини, без 
да се заличават имената на лицата и вписа­
ните сведения. Отбелязванията се подписват 
от председателя на съда или от определен 
от него заместник, а в Централното бюро за 
съдимост – от ръководителя или от определен 
служител юрист.“ 
§ 11. В чл. 31, ал. 1 думите „пет години“ 
се заменят с „петнадесет години“.
§ 12. В чл. 34 се правят следните изменения 
и допълнения:
1. В ал. 2, в края на изречение второ се до­
бавя „ако същата е отбелязана в заявлението“.
2. В ал. 3 накрая се добавя „ако същата е 
отбелязана в заявлението“.
3. В ал. 4 думите „връща надлежно“ се 
заменят с „изпраща по надлежния ред“.
§ 13. В чл. 35 се правят следните изменения 
и допълнения:
1. В ал. 5 след думите „се представят“ се 
добавя „в оригинал“.
2. Създава се ал. 8:
„(8) Свидетелство за съдимост може да се 
заяви и без посочване на информацията по 
ал. 1, т. 7, с изключение на случаите по чл. 33, 
ал. 2, т. 2 и 3. В този случай свидетелството 
за съдимост не може да послужи за цел или 
постъпване на работа, когато закон или указ 
не заличават последиците от осъждането 
или наложено административно наказание 
по чл. 78а НК.“
§ 14. Създава се член 35а:
„Чл. 35а. (1) Издаване на електронно сви­
детелство за съдимост се извършва от Ми­
нистерството на правосъдието след подаване 
на заявление по електронен път. Електронно 
свидетелство за съдимост се издава само за 
лица, за които не са съставяни бюлетини за 
съдимост, включително и по чл. 78а НК. В 
останалите случаи свидетелство за съдимост 
се издава по общо установения ред.
(2) Електронно свидетелство за съдимост 
не се издава в случаите по чл. 33, ал. 3 и 4.
(3) Заявлението по ал. 1 се подава чрез 
попълване на данни в обявената от Минис­
терството на правосъдието интернет страни­
ца, като идентифицирането на заявителя се 
извършва с квалифициран електронен подпис 
или друго средство по смисъла на Закона за 
електронния документ и електронния подпис.
(4) Заявител може да бъде само физиче­
ско лице, на което е издаден квалифициран 
електронен подпис или друго средство по 
смисъла на Закона за електронния документ 
и електронния подпис.
(5) След идентифициране на заявителя и 
въвеждането от негова страна на пълна ин­
формация за ЕГН и допълнителна информа­
ция за име, презиме и фамилия с английска 
транслитерация, съответстващи на документа 
за самоличност, системата генерира уникален 
код на заявката и визуализира информация, 
чрез която да се заплати държавна такса за 
извършване на услугата.
(6) Министерството на правосъдието 
предоставя възможност на заявителя да 
въведе електронен адрес за получаване на 
код за достъп до електронното свидетелство 
за съдимост. Електронното свидетелство за 
съдимост е достъпно чрез предоставения код 
не по-късно от три работни дни след пос­
тъпване на държавната такса по посочената 
банкова сметка. 
(7) Електронното свидетелство за съдимост 
се генерира в електронен формат, подписва 
се с електронен подпис на Министерството 
на правосъдието и се съхранява безсрочно в 
информационната му система.
(8) Електронното свидетелство за съдимост 
е достъпно на обявената от Министерството 
на правосъдието интернет страница чрез 
предоставения код за достъп, визуализирано 
по образец, съгласно приложение № 6.
(9) Електронното свидетелство за съди­
мост важи за срок шест месеца от датата на 
издаването му.
(10) Електронното свидетелство за съди­
мост само в електронния си вид, достъпно 
на обявената от Министерството на право­
съдието интернет страница, има същата сила 
като свидетелството за съдимост, издадено на 
хартиен носител.
(11) Вписаните в електронното свидетелство 
за съдимост данни удостоверяват статуса за 
лицата по ал. 1. 
(12) Всички обстоятелства във връзка с из­
даване на електронно свидетелство за съдимост 
се съхраняват безсрочно в информационната 
система на Министерството на правосъдието.“
§ 15. В чл. 41 ал. 1 се изменя така:
„(1) Свидетелството за съдимост и справката 
за съдимост се издават на хартиен носител, 
освен в случаите по чл. 35а, без поправки и 
задрасквания.“
§ 16. Член 44 се изменя така:
„Чл. 44. Свидетелство за съдимост се издава 
срещу заплащане на държавна такса освен в 
случаите, когато е поискано чрез централен 
орган на друга държава – членка на ЕС.“